राजु विष्ट दोस्रो पटक दार्जिलिङबाट लोकसभा उम्मेदवार 
‘पहाडकी रानी’ भनिने पश्चिम बंगालको नेपालीभाषी बाहुल्य क्षेत्र दार्जिलिङमा भारतीय जनता पार्टीले राजु विष्टलाई दोस्रो पटक लोकसभा उम्मेदवार बनाउने निर्णय गरेको छ । 
झापा — ‘पहाडकी रानी’ भनिने पश्चिम बंगालको नेपालीभाषी बाहुल्य क्षेत्र दार्जिलिङमा भारतीय जनता पार्टीले राजु विष्टलाई दोस्रो पटक लोकसभा उम्मेदवार बनाउने निर्णय गरेको छ । लोकसभा चुनाव नजिकिँदै गर्दा भाजपाले आइतबार राति दार्जिलिङ जिल्लामा उम्मेदवारको नाम टुंग्याउँदै मणिपुरका नेपालीभाषी विष्टलाई नै दोस्रो पटक उम्मेदवार तय गरेको हो । भाजपाले दार्जिलिङमा एउटै उम्मेदवार दोहोर्‍याएको पहिलो पटक हो । सन् २००९ देखि लगातार जित्दै आएको भाजपा यसपटक पनि जित्ने निश्चयका साथ विष्टलाई नै उम्मेदवार बनाउने अन्तिम टुंगोमा पुगेको स्रोतले जनाएको छ । भाजपाको निक्कै महत्वपूर्ण निर्वाचन क्षेत्र मानिने दार्जिलिङमा नेपालीभाषी कूटनीतिज्ञ तथा भारतका पूर्वविदेश सचिव हर्षवर्द्धन श्रृंगलाको नाम पनि चर्चा थियो । केही दिनअघि हर्षवर्द्धन सहितको भाजपाको एउटा नेतृत्व दार्जिलिङको भ्रमणमा पनि आएको थियो । टोलीले मतदाताको मनोविज्ञान बुझेर फर्किएपछि विष्टलाई नै दोहोर्‍याउने टुंगोमा पुगेको भाजपा स्रोतले जनाएको छ । ‘मतदाताको मनिस्थिति रैथाने र चिनिएको उम्मेदवार उठाउनु पर्छ भन्ने देखियो’,भाजपाका एक नेताले भारतीय संचारमाध्यममा भने, ‘सोही मुताविक रैथाने र अनुभवी नेताका रुपमा विष्टलाई पुनः मौका दिएको हो ।’ १४ लाख ३७ हजार १ सय २६ जना मतदाता रहेको दार्जिलिङमा सन् २००९ मा भाजपाका जसवन्ध सिंह, २०१४ मा भाजपा नेता एसएस आहलुवालिया र सन् २०१९ मा मणिपुरका नेपालीभाषी राजु विष्टले जितेका थिए । पश्चिम बंगालको सत्तारुढ दल त्रिणमूल कंग्रेसले भने पूर्वप्रशासक गोपाल लामालाई उम्मेदवार बनाएको छ । रैथाने र आदिवासी नेतालाई उम्मेदवार बनाइनु पर्ने मतदाताको मागबमोजिम त्रिणमूलले लामालाई उम्मेदवार बनाएको जनाइएको छ । 